
UVOD

Seksualno nasilje nad djecom[footnoteRef:1] predstavlja jedan od najtežih oblika kršenja dječjih prava. Njegova učestalost i činjenica da se često teško otkriva čine ga posebno složenim društvenim problemom u cijelom svijetu, s dugotrajnim posljedicama po fizičko, emocionalno i psihološko zdravlje žrtava. Prema istraživanju koje je 2020. godine sproveo UNICEF, procjenjuje se da je svako osmo dijete u svijetu bilo seksualno zlostavljano ili eksploatisano u nekom trenutku svog života[footnoteRef:2], a prema podacima dostupnim na zvaničnoj veb-stranici Savjeta Evrope, svako peto dijete u Evropi doživjelo je neki vid seksualnog nasilja[footnoteRef:3], bilo da je riječ o silovanju, seksualnom uznemiravanju ili iskorišćavanju u svrhu prostitucije, seksualnom iznuđivanju i sl.  [1:  Za potrebe ove studije, pojam dijete koristi se u skladu s definicijom iz Konvencije Ujedinjenih nacija o pravima djeteta, prema kojoj je dijete „svako ljudsko biće koje nije navršilo osamnaest godina života, ukoliko se, po zakonu koji se primjenjuje na dijete, punoljetstvo ne stiče ranije“. Tekst Konvencije dostupan na: https://www.unicef.org/montenegro/price/konvencija-o-pravima-djeteta. ]  [2:  UNICEF, 2020, Action to end child sexual abuse and exploitation: A review of the evidence. Dostupno na: https://www.unicef.org/documents/action-end-child-sexual-abuse-and-exploitation-review-evidence-2020. ]  [3:  Podaci preuzeti sa: https://human-rights-channel.coe.int/stop-child-sexual-abuse-in-sport-hr.html. ] 

Međutim, bez obzira na to što je seksualno nasilje nad djecom često, procjena je UNICEF-a da se trećina zlostavljane djece nikada nikome ne povjeri[footnoteRef:4], pa to krivično djelo spada među najmanje prijavljivana i dokumentovana. Djeca koja su preživjela seksualno nasilje često to ne otkrivaju zbog straha da im se neće vjerovati ili straha od odmazde, zbog osjećaja srama i krivice, brige da bi prijava mogla uzdrmati porodične odnose ili ugled porodice, narušiti zdravlje ili dobrobit najbližih, ili zato što ne znaju kome da se obrate. Dodatno, veoma mala djeca često i ne prepoznaju da su doživjela seksualno nasilje, što dodatno onemogućava pravovremenu intervenciju nadležnih organa. Sve navedeno doprinosi kreiranju nevidljive stvarnosti, u kojoj veliki broj slučajeva seksualnog nasilja nad djecom ostaje van domašaja države, a žrtve bez zaštite i podrške.  [4:  UNICEF, 2020, Action to end child sexual abuse and exploitation: A review of the evidence.] 

Upravo zbog ovih okolnosti ne iznenađuje činjenica da u velikom broju država širom svijeta, uključujući i Crnu Goru, ne postoje sveobuhvatni i pouzdani statistički podaci koji bi omogućili realno sagledavanje učestalosti i oblika seksualnog nasilja nad djecom. Među rijetkim dostupnim zvaničnim podacima koje bilježe državni organi u Crnoj Gori nalaze se oni sadržani u godišnjim izvještajima o radu Ministarstva socijalnog staranja, brige nad djecom i demografije ‒ u izvještaju za 2024. godinu navodi se da su crnogorski centri za socijalni rad evidentirali 14 (četrnaest) slučajeva seksualnog nasilja nad djecom[footnoteRef:5]. Međutim, ni ovom podatku ne može se priznati reprezentativnost, imajući u vidu da odražava broj prijavljenih slučajeva, dok broj neprijavljenih ostaje nepoznat.  [5:  Vlada Crne Gore, 2025, Izvještaj o radu Ministarstva socijalnog staranja, brige nad djecom i demografije za 2024. godinu, str. 38. Dostupan na: https://www.gov.me/dokumenta/46b995fd-bf9b-4550-99ad-c21506ccc421. ] 

Još jedan faktor koji u značajnoj mjeri doprinosi visokom stepenu neprijavljivanja povreda prava u Crnoj Gori, a naročito kada je riječ o osjetljivim slučajevima poput seksualnog nasilja nad djecom, jeste izraženo nepovjerenje građana i građanki Crne Gore u institucije sistema. Prema istraživanju političkog javnog mnjenja, koje je u martu 2024. godine sproveo Centar za demokratiju i ljudska prava (CEDEM), povjerenje građana i građanki u sudstvo i tužilaštvo izražava tek oko 40%, dok policiji ne vjeruje blizu 50% građana i građanki[footnoteRef:6]. Dodatno, Evropska komisija u svom Izvještaju za Crnu Goru za 2024. godinu na više mjesta ističe da je neophodno „uložiti dodatne napore kako bi se povratilo povjerenje javnosti u pravosudni sistem”[footnoteRef:7]. Ovi podaci ukazuju na ozbiljan deficit institucionalnog kredibiliteta u očima građana i građanki, što, naročito u kontekstu slučajeva seksualnog nasilja nad djecom, dodatno obeshrabruje žrtve i njihove porodice da nasilje prijave i zatraže zaštitu. [6:  Centar za demokratiju i ljudska prava – CEDEM, 2024, Političko javno mnjenje Crne Gore. Dostupno na: https://www.cedem.me/publikacije/politicko-javno-mnjenje/. ]  [7:  Evropska komisija, 2024, Izvještaj za Crnu Goru. Dostupan na:
https://enlargement.ec.europa.eu/montenegro-report-2024_en. ] 

U društvima poput crnogorskog – obilježenim posttranzicionim izazovima, patrijarhalnim obrascima i nedovoljno razvijenom kulturom sudske zaštite prava, posebno je važno raditi na izgradnji institucionalnog povjerenja. Ključni preduslovi za to su transparentne, odgovorne i efikasne institucije, koje dosljedno i profesionalno obavljaju svoju ulogu u zaštiti prava svih građana i građanki, a posebno onih koji/koje pripadaju ranjivim kategorijama, poput djece. Tek kada institucije budu u potpunosti sistematski i vjerodostojno odgovarale na potrebe građana i građanki, može se očekivati da nijedno krivično djelo, pa ni krivična djela protiv polne slobode, ne prođe nekažnjeno. 
U skladu sa svim navedenim, cilj ove studije slučaja je evaluacija postupanja nadležnih institucija u konkretnim slučajevima seksualnog nasilja nad djecom, kako bi se identifikovale prepreke u ostvarivanju prava žrtava, te definisale preporuke za unapređenje sistema zaštite. Studija se realizuje u okviru projekta „Glas za bezbjedno dijete“, koji sprovodi Udruženje Roditelji s ciljem da doprinese unapređenju zaštite djece u Crnoj Gori od seksualnog nasilja, a koji je podržan kroz regionalni program „SMART Balkan – Civilno društvo za povezan Zapadni Balkan“.

	Ovom studijom obuhvaćena su tri konkretna slučaja seksualnog nasilja nad djecom, koja su u prethodnih pet godina bila predmet postupanja nadležnih pravosudnih i drugih institucija u Crnoj Gori, i to:
1. Predmet iz Cetinja, poznat kao „Sa 15 na 8 godina zatvora”, u kom je prvostepenom presudom Višeg suda u Podgorici K. br. 206/22 od dana 3. 11. 2023. godine  muškarac starosti četrdeset osam godina u vrijeme izvršenja krivičnog djela oglašen krivim za izvršenje produženog krivičnog djela silovanje iz člana 204, stav 4 u vezi sa stavom 2 u vezi s članom 49 Krivičnog zakonika Crne Gore (u daljem tekstu: KZ CG) i osuđen na 15 (petnaest) godina zatvora, zato što je u periodu od početka januara do juna 2020. godine, zloupotrebom komšijskih odnosa i upotrebom sile i prijetnje da će neposredno napasti život i tijelo njenih roditelja, u više navrata prinudio na obljubu petnaestogodišnju oštećenu. Apelacioni sud Crne Gore je svojom presudom Kž. br. 34/24 od dana 18. 4. 2024. godine preinačio prvostepenu presudu u dijelu odluke o kazni i osudio učinioca na kaznu zatvora u trajanju od 8 (osam) godina. Dana 25. 2. 2025. godine, Vrhovni sud Crne Gore donio je presudio Kzz. br. 19/24, kojom je, odlučujući po zahtjevu za zaštitu zakonitosti Vrhovnog državnog tužilaštva Ktz. br. 42/24 od 27. 12. 2024. godine, utvrdio da je drugostepenom presudom povrijeđen zakon u korist okrivljenog;

2. Predmet iz Mojkovca u kom je prvostepenom presudom Višeg suda u Bijelom Polju K. br. 57/22 od dana 12. 5. 2023. godine (u vrijeme izvršenja krivičnog djela osamdesetogodišnji) muškarac oslobođen od optužbe da je određenog dana u junu 2022. godine, pored seoskog puta u Mojkovcu, na livadi koja je u vlasništvu porodice maloljetne oštećene, a koja se nalazi nedaleko od kuće u kojoj ona živi, izvršio nedozvoljene polne radnje sa sedmogodišnjom djevojčicom, tako što ju je dodirivao po tijelu, ljubio u usta, lizao po usnama, zavrtao joj majicu i grizao po stomaku, govorio joj da mu sjedne u krilo, dodirivao je po njenom polnom organu preko donjeg veša, što se dešavalo više puta i u ranijem periodu tokom 2022. godine, u šumi i na terasi njegove kuće, a sve u cilju zadovoljenja polnog nagona. Nakon što je prvostepeni sud i u postupku ponovnog odlučivanja donio istu presudu, Apelacioni sud Crne Gore je, presudom Kž. br. 135/24 od dana 27. 5. 2025. godine, preinačio presudu Višeg suda u Bijelom Polju tako što je optuženog oglasio krivim za produženo krivično djelo nedozvoljene polne radnje iz člana 208, stav 2 KZ CG, u vezi s krivičnim djelom obljuba sa djetetom iz člana 206, stav 1 KZ CG, i izrekao mu kaznu zatvora u trajanju od 5 (pet) godina;

3. Predmet iz Podgorice u kom je prvostepenom presudom Osnovnog suda u Podgorici K. br. 187/20 od dana 11. 5. 2020. godine (u vrijeme izvršenja krivičnog djela četrdesetpetogodišnji) muškarac oglašen krivim i osuđen na 7 (sedam) mjeseci zatvora, zato što je:
· neutvrđenog dana tokom maja ili juna 2019. godine, u porodičnom stanu u Podgorici, svojoj maloljetnoj djeci prikazao pornografski film i objasnio im, koristeći vulgaran način izražavanja, da se ljudi na TV-u ne „igraju”, nego imaju seksualni odnos;
· neutvrđenog dana tokom maja 2018. godine, u porodičnom stanu u Podgorici, izvršio polnu radnju sa svojom šestogodišnjom ćerkom, tako što ju je, u cilju zadovoljenja svog polnog nagona, dodirivao rukama u predjelu polnog organa, čime je izvršio krivično djelo dječja pornografija iz člana 211, stav 1 KZ CG i krivično djelo nedozvoljene polne radnje iz člana 208, stav 1 u vezi s članom 206, stav 1 KZ CG. 
Izbor upravo ova tri slučaja za predmet analize u ovoj studiji temelji se na namjernom uzorkovanju zasnovanom na principu heterogenosti. Ovi slučajevi međusobno se razlikuju po: vrsti krivičnih djela (nedozvoljene polne radnje, dječja pornografija, silovanje), stepenu težine nasilja i uzrastu oštećenih, procesnom ishodu, angažmanu i reakciji različitih institucija, dužini trajanja postupka, kao i po različitim okolnostima prijavljivanja i otkrivanja nasilja. Heterogenost izabranih slučajeva omogućava prepoznavanje obrazaca i problema koji nijesu vezani isključivo za pojedinačne okolnosti konkretnog predmeta, već ukazuju na šire sistemske izazove i potrebu za sveobuhvatnim institucionalnim odgovorom. 
Svi nalazi, zaključci i preporuke iznijeti u ovoj studiji zasnivaju se na detaljnoj analizi ova tri slučaja. Kroz sistematsko razmatranje toka svakog pojedinačnog postupka, uključujući procesne aspekte, institucionalne reakcije i način na koji je žrtvama obezbijeđena (ili uskraćena) zaštita, nastojalo se sagledati kako sistem funkcioniše u praksi, te gdje dolazi do zastoja, nepravilnosti i odstupanja u odnosu na propisane standarde. Pored toga ‒ s ciljem sticanja dodatnih saznanja, a putem pisanih izjava i dubinskih intervjua ‒ pribavljena su mišljenja različitih stručnih aktera, pa su izradi ove studije doprinijeli: 
· gđa Dijana Popović-Gavranović, načelnica Stručne službe Vrhovnog državnog tužilaštva (u daljem tekstu: Stručna služba VDT), koja je, u cilju procjene i pripreme maloljetnih oštećenih za davanje svjedočkog iskaza, postupala u dva od tri predmeta;
· advokat koji je zastupao maloljetnu oštećenu u jednom od tri predmeta;
· predstavnici nadležnih centara za socijalni rad (Centra za socijalni rad za Glavni grad Podgorica, Centra za socijalni rad za Prijestonicu Cetinje, Centra za socijalni rad za opštine Mojkovac i Kolašin), koji su, na različite načine i u različitim fazama, bili uključeni u postupke u sva tri analizirana predmeta;
· roditelji maloljetne oštećene u predmetu iz Mojkovca;
· psihološkinja i bivša zaposlena u Centru za socijalni rad za Glavni grad Podgorica, koja je postupala u jednom od navedena tri predmeta, a koja i danas radi s djecom i porodicama djece koja su žrtve seksualnog nasilja; 
· gđa Snežana Mijušković, zamjenica Zaštitnika ljudskih prava i sloboda Crne Gore, koja je dala opšti osvrt na iskustvo institucije Zaštitnika u Crnoj Gori u postupanju po individualnim predmetima i praćenju primjene Konvencije o pravima djeteta UN i Konvencije Savjeta Evrope o zaštiti djece od seksualnog iskorišćavanja i seksualnog zlostavljanja, te s tim u vezi rada nadležnih organa. 
Ovakav metodološki pristup, koji obuhvata analizu sudske dokumentacije i toka postupaka u tri pažljivo odabrana slučaja, kao i dubinske intervjue s ključnim institucionalnim i porodičnim akterima, omogućio je višeslojno sagledavanje funkcionisanja sistema zaštite djece u Crnoj Gori od seksualnog nasilja. Na taj način, studija istovremeno pruža uvid u konkretne sistemske manjkavosti i prepreke s kojima se žrtve i njihove porodice suočavaju i identifikuje dobre prakse koje mogu poslužiti kao osnova za preporuke usmjerene ka unapređenju odgovora države na seksualno nasilje nad djecom.

Pravni okvir koji uređuje institucionalno postupanje u slučajevima seksualnog nasilja nad djecom u Crnoj Gori sastoji se od nekoliko ključnih međunarodnih i nacionalnih izvora prava. U nastavku su predstavljeni najrelevantniji propisi koji definišu obaveze institucija, standarde njihovog postupanja i garancije zaštite prava djece, kako u fazi prijave tako i tokom krivičnog postupka.

[bookmark: _Toc200535596]1. Lanzarot konvencija

Konvencija Savjeta Evrope o zaštiti djece od seksualnog iskorišćavanja i seksualnog zlostavljanja – Lanzarot konvencija[footnoteRef:8], najambiciozniji je i najobuhvatniji pravni instrument o zaštiti djece od seksualnog iskorišćavanja i seksualnog zlostavljanja.[footnoteRef:9] Predstavlja prvi i jedini međunarodni pravno obavezujući instrument koji se u potpunosti fokusira na zaštitu djece od svih oblika seksualnog nasilja i u tom smislu predviđa obavezu država potpisnica da kriminalizuju sve oblike seksualnih radnji prema djeci, bilo da se vrše u komercijalne svrhe ili ne, uključujući i one koje se odvijaju putem interneta. [8:  Dostupna na: https://www.coe.int/en/web/conventions/full-list/-/conventions/treaty/201. ]  [9:  Vlada Crne Gore – Ministarstvo rada i socijalnog staranja, 2014, Izvještaj o primjeni Konvencije Savjeta Evrope o zaštiti djece od seksualnog iskorišćavanja i seksualnog zlostavljanja (Lanzarot konvencija). Dostupan na: https://www.gov.me/dokumenta/2e563b37-4fa6-4c3c-af3e-2e6fd9f18a74. ] 

Osnovni cilj ove konvencije jeste sveobuhvatna zaštita djece kroz prevenciju seksualnog nasilja, efikasno krivično gonjenje učinilaca i unapređenje položaja djece žrtava tokom sudskih postupaka. Ona se zasniva na principima zaštite dječjih prava, uključujući obavezu poštovanja najboljeg interesa djeteta, uvažavanja njegovih potreba, mišljenja i zabrinutosti, kao i pružanja odgovarajuće podrške i zaštite u svakom trenutku.
Posebno značajne odredbe Lanzarot konvencije, s aspekta postupanja prema djeci žrtvama, odnose se na obavezu država potpisnica da osiguraju tzv. zaštitnički pristup, kojim se garantuje da krivični postupci, uključujući istragu i suđenje, ne produbljuju već pretrpljenu traumu djeteta. Konvencija predviđa obavezu hitnog i prioritetnog postupanja u ovim predmetima, kao i obavezu da se djeca žrtve pravovremeno i na njima razumljiv način informišu o svojim pravima, dostupnim uslugama podrške, fazama i ishodu postupka, te, kada je to relevantno, o puštanju osumnjičenog ili osuđenog lica na slobodu. Takođe, propisano je da se saslušanja djeteta obavljaju bez nepotrebnog odlaganja, u prostorijama prilagođenim njihovom uzrastu i stanju, od strane posebno obučenih stručnjaka, uz minimalizaciju broja saslušanja, kao i mogućnost prisustva osobe od povjerenja ili druge adekvatne podrške.
Crna Gora je ovu konvenciju ratifikovala u novembru 2010, a stupila je na snagu u martu 2011. godine. 

	Konvencija Savjeta Evrope o sprečavanju i borbi protiv nasilja nad ženama i nasilja u porodici – Istanbulska konvencija[footnoteRef:10], predstavlja prvi pravno obavezujući međunarodni instrument koji se temeljno bavi problemom rodno zasnovanog nasilja nad ženama i nasilja u porodici, uključujući i seksualno nasilje nad djecom. Ona obavezuje države potpisnice da preduzmu širok spektar zakonodavnih i drugih mjera s ciljem prevencije nasilja, zaštite žrtava i kažnjavanja učinilaca.  [10:  Dostupna na: https://www.coe.int/en/web/gender-matters/council-of-europe-convention-on-preventing-and-combating-violence-against-women-and-domestic-violence. ] 

Osnovni cilj Istanbulske konvencije je stvaranje sveobuhvatnog i koordinisanog institucionalnog odgovora na nasilje, uz poštovanje ljudskih prava i načela rodne ravnopravnosti. U kontekstu ove studije od posebnog značaja su njene odredbe koje se odnose na obavezu država potpisnica da preduzmu zakonodavne i druge mjere radi obezbjeđenja sveobuhvatne zaštite i podrške žrtvama, uključujući maloljetne žrtve (seksualnog) nasilja. 
Konvencija eksplicitno zahtijeva uspostavljanje specijalizovanih servisa podrške, kao što su krizni centri za slučajeve silovanja i drugih oblika seksualnog nasilja, u kojima se žrtvama obezbjeđuje ljekarski i forenzički pregled, psihološka podrška i savjetovanje, kao i druge usluge od značaja za oporavak. Takođe, predviđena je obaveza osiguravanja pristupa pravnoj i psihološkoj pomoći, finansijskoj pomoći, privremenom smještaju i drugim uslugama koje omogućavaju reintegraciju žrtve.
Poseban fokus stavljen je na prava i potrebe djece žrtava i djece svjedoka nasilja, uključujući pravo na psihosocijalno savjetovanje prilagođeno njihovom uzrastu, uz obavezu da se u svim fazama postupka postupa u njihovom najboljem interesu. Konvencija dalje propisuje da istrage i sudski postupci moraju biti vođeni bez neopravdanog odlaganja, a da, u cilju zaštite žrtve, konkretne mjere moraju biti preduzete tokom krivičnog postupka, i to: informisanje žrtava o njihovim pravima, dostupnim uslugama, fazama i ishodu postupka, kao i o eventualnom puštanju učinioca na slobodu; zaštita identiteta i fizičke sigurnosti žrtava i njihovih porodica; izbjegavanje kontakta žrtava i učinilaca u prostorijama suda ili policije; omogućavanje svjedočenja bez prisustva okrivljenog, uz korišćenje odgovarajuće komunikacione tehnologije.
	Crna Gora je jedna od prvih pet država u Evropi koje su ratifikovale Istanbulsku konvenciju. Zakon o potvrđivanju Konvencije[footnoteRef:11] donesen je u Skupštini Crne Gore 1. 3. 2013, a Konvencija je stupila na snagu 1. 8. 2014. godine.   [11:  Dostupan na: https://www.ombudsman.co.me/docs/1604494446_zakon-o-potvrdjivanju-konvencije-savjeta-evrope-o-sprjecavanju-i-suzbijanju-nasilja-nad-zenama-i-nasilja-u-porodici.pdf. ] 



[bookmark: _Toc200535598]3. Zakonik o krivičnom postupku Crne Gore

	 Zakonikom o krivičnom postupku Crne Gore (u daljem tekstu: ZKP)[footnoteRef:12] utvrđuju se pravila vođenja krivičnog postupka, koja imaju za cilj da se osigura njihova pravičnost i da niko nevin ne bude osuđen, a da se učiniocu krivičnog djela izrekne krivična sankcija na osnovu zakonito sprovedenog postupka[footnoteRef:13]. [12:  Dostupan na: https://www.sluzbenilist.me/propisi/FBB96471-2C3B-4B18-91EB-F3AC7E5B6C2F. ]  [13:  Član 1 ZKP. ] 

Za potrebe ove studije, važno je napomenuti da ZKP prepoznaje nužnost posebne zaštite maloljetnih lica koja učestvuju u postupku, uključujući maloljetne oštećene u predmetima seksualnog nasilja. Tako član 113, stav 5 ZKP izričito propisuje da oštećeni ili oštećena koji/koja je žrtva krivičnog djela protiv polne slobode ima pravo da svjedoči u odvojenoj prostoriji pred sudijom i zapisničarom, dok tužilac, okrivljeni i branilac gledaju prenos iz druge prostorije. Član 314 dalje predviđa mogućnost isključenja javnosti sa suđenja radi zaštite interesa maloljetnog lica koje učestvuje u krivičnom postupku, dok član 347, stav 4 dodatno osigurava da se maloljetna lica nakon davanja iskaza udalje iz sudnice kako bi se izbjegla njihova nepotrebna izloženost daljem postupku.
[bookmark: _Toc200535599]
4. Zakon o postupanju prema maloljetnicima u krivičnom postupku 

	U svijetlu ove studije najznačajniji nacionalni propis je Zakon o postupanju prema maloljetnicima u krivičnom postupku[footnoteRef:14], kao lex specialis ZKP. Donesen je imajući u vidu specifične potrebe maloljetnih lica, njihovu psihosocijalnu zrelost i povećanu ranjivost, te potencijalno štetne posljedice koje angažovanje u krivičnom postupku može ostaviti po njihov dalji razvoj i dobrobit. On predviđa niz mjera koje obezbjeđuju individualizovan i zaštitnički pristup u postupcima koji se vode protiv, ali i u korist maloljetnih lica, uključujući i maloljetne žrtve seksualnog nasilja. [14:  Dostupan na: https://www.sluzbenilist.me/propisi/B4AA25B0-463E-438F-8A68-8073825EE0A5. ] 

	Posebna pažnja u ovom zakonu posvećena je načinu saslušanja maloljetnih oštećenih i svjedoka, koje se, po pravilu, obavlja u posebno opremljenim prostorijama, uz upotrebu audio-vizuelne opreme, prisustvo stručnih lica i posredovanje sudije ili tužioca pri postavljanju pitanja. Zakon takođe nalaže da ovakvi predmeti imaju prioritet u postupanju svih nadležnih organa i institucija, te da maloljetna lica moraju da budu zaštićena u pogledu privatnosti i izložena što manjem broju procesnih radnji koje mogu dodatno traumatizovati.
	Detaljnijoj analizi pojedinačnih zakonskih odredbi koje se odnose na zaštitu maloljetnih oštećenih tokom krivičnog postupka biće posvećena posebna pažnja u narednim poglavljima ove studije.

[bookmark: _Toc200535600]III INSTITUCIONALNI ODGOVOR U SLUČAJEVIMA SEKSUALNOG NASILJA NAD DJECOM: PRAVA ŽRTAVA I IZAZOVI U PRAKSI

	Iako normativni okvir u Crnoj Gori prepoznaje posebnu potrebu za zaštitom djece žrtava seksualnog nasilja, iskustva iz prakse pokazuju da postoji značajan raskorak između zakonskih standarda i stvarnog institucionalnog postupanja. Način na koji institucije – policija, tužilaštvo, sudovi, centri za socijalni rad i dr. reaguju na prijavu seksualnog nasilja nad djecom često određuje ne samo efikasnost postupka, već i kvalitet oporavka žrtve. U ovom poglavlju predmet analize je upravo institucionalni odgovor, s posebnim osvrtom na ostvarivanje prava maloljetnih žrtava seksualnog nasilja, mehanizme prevencije njihove sekundarne viktimizacije i praktične prepreke u primjeni propisanih mjera zaštite.

[bookmark: _Toc200535601]1. Mjere zaštite djeteta žrtve koje preduzimaju pravosudni organi

	Zaštita djeteta žrtve seksualnog nasilja, a posebno njegovog dostojanstva i ličnog integriteta, predstavlja osnovni princip postupanja svih institucija koje učestvuju u krivičnom postupku. Iako je primarna trauma već izazvana samim izvršenjem krivičnog djela, način na koji sistem odgovara na potrebe djeteta može značajno doprinijeti njegovom oporavku ili, naprotiv, dodatno produbiti osjećaj povrijeđenosti, srama i nepovjerenja. Upravo zbog toga pitanje dostojanstva i emocionalne sigurnosti žrtve mora biti temelj svih procesnih koraka. 
U nastavku se razmatraju institucionalni mehanizmi zaštite djece žrtava, s posebnim fokusom na njihovoj praktičnoj realizaciji u predmetima seksualnog nasilja, uključujući mjere prevencije sekundarne viktimizacije i druge propisane zaštitne mjere.

[bookmark: _Toc200535602]1.1. Mjere zaštite od sekundarne viktimizacije

„Strah me kad sanjam strašne snove i vuka i međeda. Plašila sam se kad me tata poveo u Mojkovac na ispit[footnoteRef:15]. Stiđela sam se u Mojkovac.“[footnoteRef:16] [15:  Termin „ispit“ se u ovom kontekstu odnosi na saslušanje, koje je djetetu predstavljeno kao ispit. ]  [16:  Izjava maloljetne oštećene tokom razgovora s predstavnicom Stručne službe Vrhovnog državnog tužilaštva u predmetu iz Mojkovca.] 

	
	Izjave poput ove snažno ilustruju kako djeca žrtve doživljavaju institucionalne procese koji bi, prema zakonu i etičkim standardima, trebalo da se odvijaju na način koji ih štiti. Međutim, umjesto osjećaja sigurnosti, maloljetna lica koja učestvuju u krivičnom postupku (u svojstvu oštećenih), često osjećaju strah, stid i zbunjenost, zato što sistem ne uspijeva dovoljno pažljivo da se prilagodi njihovoj stvarnosti i razvojnim specifičnostima. U tom smislu, sekundarna viktimizacija ‒ viktimizacija koja ne nastaje kao neposredna posljedica krivičnog djela, već kao rezultat reakcije institucija i pojedinaca u odnosu na žrtvu[footnoteRef:17], jedan je od najozbiljnijih izazova u zaštiti maloljetnih žrtava seksualnog nasilja. U ovom dijelu studije biće razmotreni ključni faktori koji dovode do sekundarne viktimizacije djece u toku krivičnog postupka, s posebnim fokusom na saslušanju kao njegovoj najkritičnijoj fazi.  [17:  Savjet Evrope, 2006, Preporuka Rec(2006)8 Komiteta ministara državama članicama o pomoći žrtvama krivičnih djela. Dostupna na: https://rm.coe.int/16805afa5c. ] 


[bookmark: _Toc200535603]
1.1.1. Saslušanje u posebnim uslovima

Saslušanje žrtve predstavlja jedan od najtežih zadataka koji se obavlja prilikom prikupljanja dokaza o izvršenom krivičnom djelu i učiniocu krivičnog djela. U ovom dijelu nužno je praviti razliku u saslušanju odraslih osoba u odnosu na maloljetnike, kao posebno osjetljivu i ranjivu kategoriju svjedoka.[footnoteRef:18] Upravo tokom saslušanja maloljetnih oštećenih postoji povećan rizik od retraumatizacije, usljed neprimjerenog pristupa, ponavljanja traumatskih narativa, suočavanja s učiniocem ili izostanka adekvatne psihološke podrške. Imajući u vidu ove okolnosti, saslušanje maloljetnih lica u ovakvim predmetima podliježe posebnim pravilima i standardima, usmjerenim na zaštitu njihovog dostojanstva i integriteta. [18:  Udruženje „Zemlja djece u BiH”, 2023, Priručnik za postupanje u slučajevima rodnozasnovanog i seksualnog nasilja nad ženama i djecom za policiju, tužitelje i sudije, str. 115. Dostupan na: 
https://portalfo2.pravosudje.ba/vstvfo-api/vijest/download/48647. ] 

Prije osvrta na postupanje institucija u konkretnim predmetima koji su obuhvaćeni ovom studijom, važno je predstaviti konkretne odredbe crnogorskog zakonodavstva koje djeci žrtvama seksualnog nasilja garantuju da će krivični postupak biti vođen na način prilagođen njihovom uzrastu, ličnim svojstvima, obrazovanju i prilikama u kojima žive, tj. na način koji neće štetno uticati na njihovo psihičko stanje[footnoteRef:19]. Kada su u pitanju uslovi u kojima maloljetno lice koje je žrtva krivičnog djela protiv polne slobode može biti saslušano u svojstvu svjedoka, ZKP u članu 123, stav 5 propisuje sljedeće: [19:  Član 113, stav 4 ZKP. ] 

Oštećeni koji je žrtva krivičnog djela protiv polne slobode ima pravo da svjedoči u odvojenoj prostoriji pred sudijom i zapisničarom, a tužilac, okrivljeni i branilac da gledaju prenos iz druge prostorije, uz mogućnost da postavljaju pitanja svjedoku, o čemu ih je sud dužan poučiti, što se zapisnički konstatuje.
Svrha ove odredbe (njen ratio legis) ogleda se u zaštiti dostojanstva, emocionalnog integriteta i psihološke sigurnosti oštećenih. Ona je dodatno podržana i kroz Zakon o postupanju prema maloljetnicima u krivičnom postupku, i to kroz:
Član 93 – Saslušanje maloljetnog lica
(1) Saslušanje maloljetnog lica, po pravilu, obavlja državni tužilac i sudija istog pola kao maloljetno lice, u posebnoj prostoriji opremljenoj tehničkim uređajima za audiovizuelno snimanje.
Izuzetno, maloljetno lice može se ponovo saslušati ako za to postoje opravdani razlozi.
(2) Saslušanje iz stava 1 ovog člana sprovodi se u prisustvu zakonskog zastupnika maloljetnog lica i, po pravilu, uz pomoć stručnih lica iz stručne službe, ako to nije protivno interesima postupka ili maloljetnog lica.
(3) Izuzetno od stava 2 ovog člana, saslušanje maloljetnog lica koje nije navršilo 14 godina života (dijete), kao oštećenog ili svjedoka u postupku, obavezno se sprovodi uz pomoć stručnog lica iz stručne službe.
(4) Stranke i branilac okrivljenog postavljaju pitanja maloljetnom licu preko sudije, odnosno državnog tužioca.
(5) Ako se saslušanje maloljetnog lica vrši uz pomoć uređaja za audiovizuelno snimanje, snimak će se zapečatiti i priključiti zapisniku.
(6) Izuzetno, ako za to postoje opravdani razlozi, maloljetna lica, kao svjedoci, odnosno oštećeni, mogu se saslušati i u svom stanu ili drugoj prostoriji, odnosno zavodu ili ustanovi u kojoj borave, bez obzira na tehničku opremljenost istih.
Dakle, Zakon nalaže da se maloljetno lice saslušava jednom, u prostoriji posebno opremljenoj za audio-vizuelno snimanje, od strane tužioca i sudije istog pola kao maloljetno lice, uz prisustvo njegovog zakonskog zastupnika i stručnog lica. U slučaju optužnice, audio-vizuelni snimak razgovora s djetetom / maloljetnim licem dostupan je sudiji / sudiji za maloljetnike i prikazuje se na suđenju, čime se dijete štiti od ponovne viktimizacije i od konfrontacije s okrivljenim. Izuzetno, sudija može odlučiti da još jednom sasluša dijete / maloljetno lice na sudu ako za to postoje opravdani razlozi[footnoteRef:20]. Ipak, iako baš ova pravila u najvećoj mjeri doprinose prevenciji sekundarne viktimizacije maloljetnih žrtava krivičnih djela protiv polne slobode, ona nerijetko ostaju na nivou normativnog ideala.  [20:  Vrhovni sud Crne Gore i Vrhovno državno tužilaštvo Crne Gore, 2020, Smjernice za rad stručne službe sa djecom, maloljetnim učiniocima, žrtvama i svjedocima u krivičnom postupku. Dostupno na: https://cosdt.me/publikacije/. 
U intervjuu koji je obavljen za potrebe ove studije, načelnica Stručne službe VDT istakla je da sud treba prvo da ocijeni pravne razloge za ponovno saslušanje djeteta (npr. ako saslušanju djeteta u državnom tužilaštvu nije prisustvovao branilac osumnjičenog; ako je propušteno nešto od ključne važnosti za utvrđivanje krivičnog djela; ako su se pojavili novi dokazi nakon saslušanja djeteta u tužilaštvu), jer ako nema pravnih razloga, onda je nedopustivo ponovo procjenjivati dijete za saslušanje.] 

Na to su, za potrebe ove studije, ukazali i iz institucije Zaštitnika ljudskih prava i sloboda Crne Gore, navodeći: „Kada su u pitanju mjere zaštite maloljetnih žrtava seksualnog nasilja, Zaštitnik je zapazio da još ima slučajeva da se u dovoljnoj mjeri ne vodi računa o tome da se, po pravilu, žrtva saslušava samo jednom, kako ne bi došlo do retraumatizacije“[footnoteRef:21].  Isto potvrđuju i u Centru za socijalni rad za Glavni grad Podgorica. Sagovornica koja je ispred Centra postupala u predmetu iz Podgorice, inače voditeljka slučaja u Službi za djecu i mlade, navela je da bi se, u cilju bolje zaštite žrtava seksualnog nasilja, posebno kada je riječ o maloljetnim licima, najprije trebalo odreći prakse njihovog višestrukog saslušanja.   [21:  Izvod iz dopisa zamjenice Zaštitnika ljudskih prava i sloboda Crne Gore br. 03-481/2025-2, koji je dana 10. 6. 2025. godine upućen Udruženju „Roditelji“ kao odgovor na poziv za doprinos izradi ove studije. ] 

U predmetu iz Mojkovca, sedmogodišnja oštećena je, u periodu od podnošenja krivične prijave u junu 2022. do donošenja prvostepene presude u maju 2023. godine, saslušavana više od pet puta, i to pred različitim licima i organima, što je protivno nacionalnom zakonodavstvu i Lanzarot konvenciji, koja propisuje da broj saslušanja maloljetnih žrtava seksualnog nasilja treba da bude ograničen na minimum, do mjere neophodne za postizanje svrhe krivičnog postupka, kao i da svako saslušanje, kada je moguće i prikladno, treba da vodi isto lice[footnoteRef:22]. Česta promjena lica koja saslušavaju dijete može dovesti do gubitka osjećaja sigurnosti i povjerenja, otežati dosljedno svjedočenje i produbiti negativne emocionalne posljedice, što se u konkretnom slučaju i desilo.  [22:  Član 35, stav 1, tačke e i d. ] 

Naime, prema kazivanju njene majke, maloljetna oštećena se, naročito nakon što je više puta saslušana, povukla u sebe i više nije vesela kao što je bila – „ranije nije mogla da se napriča, a otkad se sve to desilo i posebno otkad je počeo postupak, priča jako slabo“. Takođe, iz spisa predmeta vidljivo je da je maloljetna oštećena u toku posljednjeg saslušanja na glavnom pretresu odbijala da govori, što se moglo i očekivati, posebno s obzirom na upozorenje Stručne službe VDT o negativnim posljedicama višestrukog saslušanja djeteta žrtve seksualnog nasilja, koje je dato u  nalazu i mišljenju o sposobnosti maloljetne oštećene da dâ svjedočki iskaz i mjerama zaštite koje je bilo potrebno primijeniti:
Treba uzeti u obzir da je o prijavljenom događaju oštećena bila ispitivana više puta: od strane roditelja, CB Bijelo Polje – Odjeljenje bezbjednosti Mojkovac (od strane inspektora i predstavnika CSR Mojkovac, u prisustvu oba roditelja, o čemu je sačinjena službena zabilješka), moguće i od strane drugih srodnika, što je sve povrjeđujuće za djevojčicu, kako zbog vraćanja na neprijatno iskustvo koje ima seksualnu konotaciju, tako i zbog mogućeg utiska da joj se ne vjeruje ili da nije dobro ispričala prvi put. Stoga djecu treba ispitati jednom, sveobuhvatno, odnosno ne treba ih izlagati ponovnom ispitivanju.[footnoteRef:23]  [23:  Izvod iz nalaza i mišljenja Stručne službe VDT. ] 

Takođe, tokom ispitivanja pitanja ne treba ponavljati, nego preoblikovati. Treba uzeti u obzir da je izlaganje ponavljanju istih pitanja na koje je već dalo odgovor ili zahtjevima da više puta ponovi priču zbunjujuće za dijete, da može dovesti do davanja pogrešnih odgovora ili da dijete promijeni odgovor ukoliko pomisli da je pogriješilo. Takođe, može izazvati/pojačati doživljaj stida, poniženja i krivice, zbog čega se može odustati od davanja odgovora, kao i kako bi se što prije završilo ispitivanje koje je neprijatno.[footnoteRef:24]  [24:  Ibid. ] 

Upravo zbog toga je u konkretnom predmetu bilo od presudnog značaja dosljedno poštovati propisane standarde, a posebno imajući u vidu da je, kako se u istom nalazu i mišljenju Stručne službe VDT navodi: „uz razvojnu ranjivost, maloljetna oštećena posebno ranjiva jer je neprijatno iskustvo doživjela od strane dobro poznatog lica – komšije i daljeg srodnika po ocu, koji je najpribližniji figuri pradjeda. Kada je kao učinilac označen član porodice, pa i kada se radi o široj porodici, povređivanje je razornije usljed iznevjerenog povjerenja i sigurnosti koje se u takvom odnosu prirodno očekuje“[footnoteRef:25]. [25:  Izvod iz nalaza i mišljenja Stručne službe VDT. ] 

Pored jasno prepoznatih negativnih posljedica koje višestruko saslušanje ima po dijete žrtvu seksualnog nasilja, ovakva praksa može imati i neželjene procesne posljedice, jer doprinosi stvaranju pogrešnog utiska o (ne)vjerodostojnosti iskaza žrtve. Primjera radi, u konkretnom predmetu iz Mojkovca, nakon što maloljetna oštećena tokom glavnog pretresa više nije htjela da govori, branilac optuženog je u završnoj riječi iskoristio njeno ćutanje kako bi osporio cijeli njen prethodni iskaz, tvrdeći da „prilikom saslušanja na glavnom pretresu nije mogla da ponovi nijedan dio iskaza koji je do tada dala“[footnoteRef:26]. Ova tvrdnja pomenuta je u obrazloženju presude, što ukazuje na to da se sekundarna viktimizacija djeteta, osim što narušava njegovo dostojanstvo, može reflektovati i na proces utvrđivanja činjeničnog stanja, čime se dodatno kompromituje pravičnost postupka.  [26:  Izvod iz presude Višeg suda u Bijelom Polju K. br. 57/22 od 12. 5. 2023. godine.] 

Ovdje je važno istaći da je i u praksi Evropskog suda za ljudska prava (u daljem tekstu ESLJP) više puta naglašena štetnost višestrukog saslušanja djece žrtava seksualnog nasilja, posebno kada to nije nužno i jasno opravdano. U predmetu S. N. protiv Švedske, ESLJP je naglasio da saslušanje djece mora biti sprovedeno u skladu s najvišim standardima zaštite, uz ograničavanje broja ispitivanja i osiguranje da ono ne bude izloženo dodatnoj traumi[footnoteRef:27]. To je u konkretnom predmetu iz Mojkovca potvrdio i drugostepeni sud – Apelacioni sud Crne Gore, konstatujući u svojoj presudi, kojom je predmet vraćen na ponovno odlučivanje prvostepenom sudskom organu, da nije bilo nužno podvrgavati maloljetnu oštećenu daljoj viktimizaciji time što je ponovo davala iskaz o kritičnim događajima[footnoteRef:28]. [27:  Presuda ESLJP u predmetu S. N. protiv Švedske br. 34209/96 od 2. 7. 2002. godine. Dostupna na: https://hudoc.echr.coe.int/eng#{%22itemid%22:[%22001-60564%22]}. ]  [28:  Izvod iz presude Apelacionog suda Crne Gore br. 147/23 od 14. 12. 2023. godine. ] 

Posebno značajan u ovom kontekstu je i predmet Y protiv Slovenije, u kojem je ESLJP ustanovio povredu prava na privatni i porodični život iz člana 8 Evropske konvencije za ljudska prava (EKLJP), navodeći da je „zabrinjavajuće već i samo to što su sudovi oštećenu ispitivali četiri puta u periodu od sedam mjeseci“, naročito imajući u vidu nepostojanje valjanog opravdanja za takve ponovljene iskaze, kao i duge vremenske razmake između ročišta. ESLJP je ocijenio da takvo postupanje predstavlja neuspjeh države da zaštiti integritet djeteta, što se direktno kosi s pozitivnim obavezama iz člana 8 EKLJP[footnoteRef:29]. Ista praksa zabilježena je i u konkretnom predmetu iz Mojkovca, u kom je maloljetna oštećena takođe višestruko ispitivana, bez jasnog opravdanja i u dužem vremenskom periodu. [29:  Presuda ESLJP u predmetu Y. protiv Slovenije br. 41107/10 od 28. 5. 2015. godine. Dostupna na: https://hudoc.echr.coe.int/fre#{%22itemid%22:[%22001-154728%22]}. ] 

Osim što je u konkretnom predmetu očigledno prekršeno osnovno pravilo o jednom saslušanju djeteta, dodatno zabrinjava činjenica da nije ispoštovan ni drugi važan procesni zahtjev – da se saslušanje djeteta obavi uz upotrebu tehničkih uređaja za audio-vizuelno snimanje, koji nije puka formalnost, već instrument zaštite djeteta i obezbjeđenja vjerodostojnosti njegovog svjedočkog iskaza. Naime, svjedočki iskaz maloljetne oštećene u predmetu iz Mojkovca, koji je dala u Osnovnom državnom tužilaštvu u Bijelom Polju, nije zabilježen putem tehničkih uređaja za audio-vizuelno snimanje, jer je „utvrđeno da sistem za audiovizuelno snimanje, prilagođen dječjim potrebama, ne funkcioniše ni u jednoj od obližnjih pravosudnih institucija“. 
Iako se postupanje bez odlaganja može pokušati opravdati kroz prizmu hitnosti i potrebe da se izbjegne dalja viktimizacija djeteta, takav pristup zaobilazi propisani procesni mehanizam koji ima višestruku zaštitnu funkciju – kako za dijete tako i za kredibilitet samog postupka. Pritom, činjenica da audio-vizuelno snimanje prilagođeno dječjim potrebama nije bilo funkcionalno ni u jednoj od obližnjih pravosudnih institucija u istom trenutku, predstavlja ozbiljan sistemski propust, koji zahtijeva hitne institucionalne intervencije. 
Nažalost, ni u drugom predmetu koji je obuhvaćen ovom analizom – predmetu iz Podgorice – nije u potpunosti ostvarena zaštitna funkcija audio-vizuelnog snimanja. Branilac okrivljenog osporavao je validnost iskaza jednog od maloljetnih oštećenih, ističući da se na snimku njegovog svjedočenja „čuje kakofonija, odnosno ne čuje se odgovor svjedoka i ne može se zaključiti da li i na koji način ispitivač dolazi do bilo kakvog pozitivnog odgovora na postavljeno pitanje“[footnoteRef:30]. Ovakve tehničke i organizacione nepravilnosti, čak i kada snimak svjedočenja formalno postoji, ozbiljno ugrožavaju efikasnost i obesmišljavaju svrhu posebnih mjera zaštite maloljetnika koji učestvuju u krivičnom postupku, a posebno onih koji su žrtve krivičnih djela protiv polne slobode. [30:  Izvod iz presude Osnovnog suda u Podgorici K. br. 187/20 od 11. 5. 2020. godine.] 

Objašnjavajući važnost audio-vizuelnog snimanja svjedočkog iskaza maloljetnih lica, načelnica Stručne službe Dijana Popović-Gavranović objašnjava: „Uvođenjem audiovizuelne tehnike i stručnih lica, krivični postupak prema djeci omogućava: da se djeca u mnogo manjoj mjeri plaše ispitivanja, da mogu jednostavnije da govore, da se osjećaju zaštićeno i da su slobodnija i otvorenija u svom kazivanju, jer se nalaze u zasebnoj prostoriji sa stručnim licem. Državni tužilac za maloljetnike iz druge prostorije daje instrukcije, postavlja pitanja iz kojih stručno lice kreira razgovor s djetetom koji je prilagođen djetetu – uzrastu, sposobnostima, rječniku, traumi“[footnoteRef:31]. [31:  Izvod iz dopisa načelnice Stručne službe VDT, koji je dana 1. 6. 2025. godine upućen Udruženju Roditelji kao odgovor na poziv za doprinos izradi ove studije.] 

Ona je takođe istakla da postoje i primjeri dobre prakse koji ukazuju na pravilno sprovođenje postupaka, uz uvažavanje stručnih mišljenja i primjenu audio-vizuelne tehnike na način koji u potpunosti štiti interese djeteta: 
· Presudom Višeg suda u Podgorici K. br. 87/17 od 16. 4. 2019. godine, kojom su dva lica osuđena na jedinstvene kazne zatvora u trajanju od 17 i 15 godina zbog krivičnih djela trgovina ljudima i silovanje, učinjenih na štetu djeteta, nadležna sutkinja je uvažila nalaz i mišljenje Stručne službe VDT koje je prethodilo saslušanju djeteta žrtve (i djece svjedoka) pred Višim državnim tužilaštvom u Podgorici u istražnom postupku, zatim saslušala mišljenje Stručne službe na glavnom pretresu, koje je dato bez dodatnog procjenjivanja djeteta (djece) i nije ponovo saslušala dijete (djecu), što je sve potvrdio kao ispravno postupanje i Apelacioni sud Crne Gore;

· Presudom Apelacionog suda KŽm. br. 11/20 od 16. 6. 2020. godine ukazano je Višem sudu u Podgorici da je pogrešno postupio kada je izuzeo zapisnik o saslušanju, transkript i audio-vizuelni zapis saslušanja oštećenog djeteta (na čiju je štetu učinjeno krivično djelo obljuba), jer isti predstavljaju pravno valjane dokaze u krivičnom postupku (dijete je saslušano pred ODT Cetinje, u istrazi, putem audio-vizuelne tehnike, u posebnoj prostoriji, uz pomoć stručnog lica Stručne službe VDT, shodno instrukcijama nadležnog državnog tužioca, a čemu je prethodio nalaz i mišljenje Stručne službe).
Uzimajući u obzir sve navedeno, jasno je da primjena posebnih uslova saslušanja maloljetnih žrtava seksualnog nasilja ne smije biti tretirana kao opcioni ili tehnički aspekt postupka, već kao preduslov pravičnog i zaštitnički orijentisanog pristupa. Neadekvatna ili nedosljedna primjena zakonskih i međunarodnih standarda ne samo da produbljuje traumu kod djeteta, već može dovesti do narušavanja vjerodostojnosti njegovog iskaza i posljedično uticati na tok i ishod samog postupka. Upravo zbog toga nužno je da se svi akteri u postupku prema maloljetnim žrtvama rukovode načelom najboljeg interesa djeteta kao temeljnim kriterijumom svakog procesnog koraka. U tom smislu, na narednim stranicama dat je osvrt na važnost hitnog postupanja u predmetima seksualnog nasilja nad djecom, kao još jednog ključnog faktora u prevenciji sekundarne viktimizacije.

1.1.2. Hitnost procesnih radnji
„Sve je usporeno i svi me pitaju kako mogu ovoliko dugo da čekam, posebno poslije dvije oslobađajuće presude. Ovo je bruka. Tri godine prolazimo kroz pakao. Osjećam se izdato od strane sistema i ne bih nikome ovo poželjela.“[footnoteRef:32] [32:  Izjava majke maloljetne oštećene tokom intervjua realizovanog za potrebe ove studije, prije donošenja osuđujuće presude Apelacionog suda Kž. br. 135/24 od dana 27. 5. 2025. godine.] 

Lanzarot konvencija predviđa:
Svaka strana obezbijediće da se istrage i krivični postupak tretiraju kao prioritetni i da se sprovedu bez ikakvog neopravdanog odlaganja.[footnoteRef:33] [33:  Član 30, stav 3 Konvencije. ] 

Na istom tragu, Zakon o postupanju prema maloljetnicima u krivičnom postupku sadrži:
Član 5 – Hitnost 
(1) Postupak prema maloljetniku i postupak u kojem je maloljetno lice oštećeno krivičnim djelom je hitan.
(2) Organi koji učestvuju u postupku prema maloljetniku i u postupku u kojem je maloljetno lice oštećeno krivičnim djelom, kao i drugi organi i ustanove od kojih se traže obavještenja, izvještaji ili mišljenja dužni su da postupaju hitno.
Ratio legis ovakvih normi ogleda se u potrebi da se maloljetnim licima koja učestvuju u krivičnom postupku obezbijedi pravovremena zaštita od daljeg psihološkog opterećenja. Brzo i efikasno vođenje postupka doprinosi očuvanju integriteta iskaza, sprečavanju sekundarne viktimizacije i jačanju povjerenja žrtve i njene porodice u institucije sistema. Time se štite najbolji interesi djeteta, kao posebno ranjive kategorije.
Kada su u pitanju slučajevi seksualnog nasilja nad djecom, praksa ESLJP potvrđuje da sporo i neefikasno postupanje pravosuđa predstavlja ozbiljno kršenje pozitivnih obaveza države, naročito u pogledu člana 8 EKLJP. U predmetu M. M. B. protiv Slovačke, ESLJP je jasno istakao da je Slovačka propustila da sprovede odgovarajuću i blagovremenu istragu o ozbiljnim navodima o seksualnom zlostavljanju maloljetne djevojčice od strane njenog oca, čime je došlo do povrede njenog prava na poštovanje privatnog života[footnoteRef:34]. [34:  Presuda ESLJP u predmetu M. M. B. protiv Slovačke br. 39392/12 od 1. 6. 2017. godine. Dostupna na: https://hudoc.exec.coe.int/ENG#{%22execidentifier%22:[%22004-54929%22]}. ] 

ESLJP je slično ocijenio i u predmetu D. M. D. protiv Rumunije, u kojem je ponovo razmatrana neefikasnost i prekomjerno trajanje krivičnog postupka u vezi s navodima o seksualnom zlostavljanju djeteta. Istraga, koja se odnosila na ozbiljne optužbe protiv oca dječaka, trajala je više od osam godina, bez preduzimanja odgovarajućih i blagovremenih mjera od strane nadležnih organa. ESLJP je zaključio da takva institucionalna pasivnost predstavlja povredu člana 3 EKLJP, budući da je država propustila da obezbijedi odgovarajuću zaštitu djetetu od daljeg zlostavljanja, uprkos postojanju ozbiljnih indicija koje su zahtijevale hitno postupanje[footnoteRef:35]. [35:  Presuda ESLJP u predmetu D. M. D. protiv Rumunije br. 23022/13 od 3. 10. 2017. godine. Dostupna na: https://hudoc.echr.coe.int/eng#{%22itemid%22:[%22002-11721%22]}. ] 

Iako su u svim predmetima analiziranim u okviru ove studije uočeni određeni elementi procesnog odugovlačenja, predmet iz Cetinja, koji se odnosio na produženo krivično djelo silovanja, izdvaja se po posebno dugom trajanju glavnog pretresa i učestalim odlaganjima ročišta, što ukazuje na ozbiljan nesklad između važećih zakonskih obaveza o hitnosti postupanja i njihove primjene u praksi. Time se dovodi u pitanje efikasnost institucionalnog odgovora u predmetima seksualnog nasilja nad djecom, uprkos postojanju jasnog normativnog okvira koji nalaže prioritetno i urgentno postupanje.
U navedenom predmetu, primjera radi, glavni pretres pred nadležnim prvostepenim sudom trajao je od 29. 10. 2020. do 19. 7. 2022. godine, što ukupno iznosi više od dvadeset mjeseci. U tom periodu održano je ukupno sedam ročišta, dok je njih sedam odloženo iz različitih razloga. Takva dinamika ukazuje na ozbiljne izazove u organizaciji postupka i upravljanju njegovim tokom. Posebno zabrinjava okolnost da ključni svjedoci – bivša supruga i dvije ćerke optuženog – četiri puta nijesu pristupile ročištima zbog neurednog uručenja sudskih poziva. Prvi put su pozvane na glavni pretres 11. 2. 2021. godine, a posljednja od njih je svjedočila tek 30. 6. 2022. godine, više od šesnaest mjeseci kasnije. Dodatno, razmak između pojedinih ročišta bio je i do četiri mjeseca, što je u direktnoj suprotnosti s načelom hitnosti, naročito u ovako osjetljivim predmetima. 
Takođe, iz uvida u spis predmeta, a na osnovu podneska punomoćnika oštećene u ponovljenom postupku pred prvostepenim sudom, vidljivo je da mu ni prvostepena ni drugostepena ukidna presuda nijesu bile uredno dostavljene ni četiri dana uoči zakazanog glavnog pretresa. Na slične probleme ukazao je i punomoćnik oštećene u predmetu iz Mojkovca, navodeći da se na dostavljanje presuda čekalo i po dva mjeseca. Ovakvi propusti dodatno narušavaju princip hitnosti i efikasnosti postupka, a posebno zabrinjava što je u oba slučaja u prvom stepenu postupao viši sud, od kog se, s obzirom na njegov institucionalni rang i nadležnosti, očekuje viši stepen profesionalne odgovornosti i operativne ažurnosti. 
Na važnost poštovanja načela hitnosti, kao preduslova za ohrabrenje žrtve i jačanje povjerenja djece i mladih u institucije koje procesuiraju prijave seksualnog nasilja, ukazuju i iz institucije Zaštitnika ljudskih prava i sloboda Crne Gore, ističući da je u pojedinim slučajevima primijećeno da nakon prijavljivanja seksualnog nasilja postupak utvrđivanja činjenica dugo traje. S tim je saglasna i sagovornica iz Centra za socijalni rad za Glavni grad Podgorica, koja je istakla: „Lično vodim predmet seksualnog nasilja u kom učinilac nije član porodice i mogu reći da je postupak dugo trajao, a da su porodica i maloljetna žrtva dugo bili u neizvjesnosti. U tom smislu, boljoj zaštiti žrtava seksualnog nasilja doprinijelo bi očuvanje hitnosti postupka“[footnoteRef:36].   [36:  Izjava predstavnice Centra za socijalni rad za glavni grad Podgorica tokom intervjua realizovanog za potrebe ove studije.] 

Obaveza hitnog postupanja u predmetima seksualnog nasilja nad djecom ne predstavlja samo tehničko-procesni zahtjev, već važan vid zaštite prava djeteta na integritet, sigurnost i pravovremenu institucionalnu reakciju. Odlaganja, administrativne nepreciznosti i propuštanje da se procesne radnje odvijaju bez nepotrebnog odugovlačenja direktno podrivaju povjerenje u sistem i mogu dovesti do dodatne viktimizacije žrtve. U tom smislu, dosljedna primjena načela hitnosti neophodna je za ostvarenje djetetovih najboljih interesa, ali i za jačanje legitimiteta i efikasnosti pravosudnog sistema.

[bookmark: _Toc200535604]1.1.2. Isključenje javnosti 

	Pravo na pravično suđenje, između ostalog, podrazumijeva javnost sudskog postupka, s ciljem da se obezbijedi transparentnost pravosuđa i nadzor nad njegovim radom. Međutim, načelo javnosti nije apsolutno i njegove granice su važne kako bi se „zaštitili interesi stranaka, neophodna privatnost i očuvanje pravičnosti postupka“[footnoteRef:37]. U skladu s tim, mada ZKP propisuje da je glavni pretres javan[footnoteRef:38], on predviđa i sljedeće:  [37:  Tešović, Olga, 2024, Transparentnost krivičnog postupka i mediji: načelo, granice i izazovi. U: VIII međunarodni naučni skup Mediji, kazneno pravo i pravosuđe – tematski zbornik radova međunarodnog značaja. Beograd: Institut za uporedno pravo; Institut za kriminološka i sociološka istraživanja, str. 167–178. ISBN 978-86-82582-12-0.]  [38:  Član 131 ZKP. ] 

Od otvaranja zasijedanja do završetka glavnog pretresa vijeće može, u svako doba, po službenoj dužnosti ili po predlogu stranaka, ali uvijek po njihovom saslušanju, isključiti javnost za cio glavni pretres ili jedan njegov dio, ako je to potrebno radi čuvanja tajne, čuvanja javnog reda, zaštite morala, zaštite interesa maloljetnog lica ili zaštite ličnog ili porodičnog života okrivljenog ili oštećenog.[footnoteRef:39] [39:  Član 314 ZKP. ] 

Iako ZKP ne propisuje obavezu, već mogućnost isključenja javnosti u krivičnim postupcima u kojima je maloljetno lice oštećena strana, u svakom pojedinačnom slučaju sud je dužan da, primjenom testa proporcionalnosti[footnoteRef:40], odluči o tome da li je ograničenje načela javnosti nužno i opravdano radi zaštite nekog od legitimnih interesa propisanih zakonom. Drugim riječima, on je dužan da ocijeni koji je interes pretežniji – javni interes i pravo optuženog da suđenje bude javno (član 6 EKLJP) ili privatni interes i pravo maloljetnog oštećenog na poštovanje njegovog privatnog i porodičnog života, zaštitu od sekundarne viktimizacije i emocionalne retraumatizacije (član 8 EKLJP). [40:  Princip proporcionalnosti pretpostavlja vaganje suprotstavljenih interesa radi utvrđivanja da li je ograničenje garantovanih prava opravdano i u skladu s EKLJP. Vidi: Savjet Evrope, 2023, Osnovni principi tumačenja Evropske konvencije o zaštiti ljudskih prava i osnovnih sloboda. Dostupno na: https://rm.coe.int/modul-3/1680ad7ca1. ] 

S obzirom na prirodu krivičnih djela protiv polne slobode, naročito onda kada su žrtve maloljetna lica, s aspekta principa proporcionalnosti potpuno je opravdano i pravno utemeljeno dati prednost interesu maloljetnog oštećenog da bude zaštićen u odnosu na načelo javnosti suđenja. U takvim situacijama pravo na privatnost maloljetnog lica nije samo apstraktni interes – neposredno je povezano s mogućnošću da ono bez straha i dodatnog opterećenja učestvuje u postupku, te da njegov iskaz bude dat na slobodan i autentičan način, u sigurnijem i prijatnijem prostoru. Dodatno, mjera isključenja javnosti značajna je i s procesnog aspekta – ona doprinosi unapređenju kvaliteta dokaznog materijala, jer smanjuje pritisak i nelagodu tokom svjedočenja. Upravo u skladu s tim, pohvalno je što je u sva tri slučaja obuhvaćena ovom studijom javnost bila isključena s glavnog pretresa. Ova praksa ukazuje na postojanje senzibiliteta unutar crnogorskog pravosuđa za posebno ranjiv položaj maloljetnih žrtava krivičnih djela protiv polne slobode. 
Takvo postupanje u skladu je i s praksom ESLJP. Primjera radi, ponovo u predmetu Y. protiv Slovenije, ESLJP je konstatovao da su domaće vlasti pravilno postupile kada su, u okviru mjera zaštite maloljetne oštećene, isključile javnost s glavnog pretresa[footnoteRef:41]. U presudi donesenoj u predmetu B. i P. protiv Velike Britanije, ESLJP takođe navodi da u predmetima koji se tiču djece, interes djeteta predstavlja jedan od ključnih faktora koji se mora uzeti u obzir prilikom odlučivanja o tome da li tokom suđenja treba isključiti javnost[footnoteRef:42].  Stoga se isključenje javnosti u predmetima seksualnog nasilja nad maloljetnim licima ne posmatra kao neopravdano kršenje prava na pravično suđenje iz člana 6 EKLJP, već kao legitimna i nužna mjera koja doprinosi pravičnosti postupka[footnoteRef:43].  [41:  Presuda ESLJP u predmetu Y. protiv Slovenije br. 41107/10 od dana 28. 5. 2015. godine. ]  [42:  Presuda ESLJP u predmetu B. i P. protiv Velike Britanije br. 36337/97 i 35974/97 od 24. 4. 2001. godine. Dostupna na: https://hudoc.echr.coe.int/eng#{%22itemid%22:[%22001-59422%22]}. ]  [43:  Sam član 6, stav 1 EKLJP predviđa mogućnost isključenja javnosti s cijelog ili dijela suđenja onda kada je to u interesu maloljetnika ili zaštite privatnog života stranaka. ] 


[bookmark: _Toc200535605]1.1.3. Obavještavanje žrtve o puštanju okrivljenog na slobodu

„On je devetog dana pušten iz pritvora. Niko nam ništa nije rekao. Za nas je to bila katastrofa.“[footnoteRef:44] [44:  Izjava majke maloljetne oštećene tokom intervjua realizovanog za potrebe ove studije, prije donošenja osuđujuće presude Apelacionog suda Kž. br. 135/24 od dana 27. 5. 2025. godine. ] 

	Sa ciljem da žrtvi i njenoj porodici omogući pravovremeno preduzimanje mjera zaštite, sprečavanja potencijalnog kontakta s učiniocem i njene sekundarne viktimizacije, te eventualnog ponavljanje krivičnog djela, Lanzarot konvencija propisuje:
Svaka strana preduzeće sve neophodne zakonodavne ili druge mjere kako bi zaštitila prava i interese žrtava, uključujući tu njihove posebne potrebe u svojstvu svjedoka, u svim fazama istražnog i krivičnog postupka, a posebno tako što će obezbijediti, barem u onim slučajevima gdje žrtve i njihove porodice mogu biti u opasnosti, da oni budu informisani, ako je to potrebno, kada lice koje je krivično gonjeno ili osuđeno bude privremeno ili trajno pušteno na slobodu.[footnoteRef:45] [45:  Član 31, stav 1, tačka b Konvencije. ] 

U predmetu iz Mojkovca, kako se saznaje iz kazivanja roditelja maloljetne oštećene, upravo je izostanak takvog obavještenja doveo do ozbiljnih posljedica po psihološku stabilnost i svakodnevni život žrtve i njene porodice. Naime, okrivljeni je pušten iz pritvora devetog dana nakon određivanja mjere, a bez prethodnog informisanja porodice djeteta žrtve. Ne ulazeći u razloge za ukidanje pritvora, ne može se zanemariti činjenica da je razdaljina između kuće u kojoj živi oštećena i kuće u kojoj živi okrivljeni otprilike 100 m, te da su radnje zbog kojih je podnesena krivična prijava izvršene upravo na livadi koja je u vlasništvu porodice maloljetne oštećene, a koja se nalazi nedaleko od njene kuće, ali i na terasi kuće u kojoj živi okrivljeni. 
Neposredno izlaganje žrtve stalnoj mogućnosti susreta s učiniocem, bez prethodnog obavještenja i mogućnosti pripreme na takve okolnosti, u konkretnom slučaju dovelo je do njene dodatne traumatizacije. Majka oštećene kazala je: „Od tada, kada ga vidi – a gleda ga često, odmah izbezumljeno utekne u kuću“. Blizina okrivljenog reflektovala se negativno i na porodični život, pa majka navodi: „Prvi put kad sam se nakon toga suočila sa njim, bili smo na sahrani. Ispalo mi je piće iz ruku. Zato što je on i dalje na 100 m od nas, ja i dalje ne mogu da pustim dijete da se igra van kuće. Život nam se okrenuo naopačke“.
Ovaj slučaj jasno ilustruje potrebu da se u praksi poštuje standard iz člana 31, stav 1(b) Lanzarot konvencije, kako bi se žrtvama omogućilo da pravovremeno preduzmu zaštitne mjere i izbjegnu dodatnu viktimizaciju u vezi s puštanjem lica koje je krivično gonjeno ili osuđeno na slobodu. U kontekstu postupanja prema djeci žrtvama, posebno u manjim sredinama, gdje je fizički prostor ograničen, obaveza institucija da obezbijede informaciju o promjenama statusa okrivljenog postaje ne samo pitanje njenog prava, već i lične bezbjednosti i dostojanstva.

[bookmark: _Toc200535606]1.2. Saradnja sa Stručnom službom VDT


„Moje dijete se prvi put stvarno otvorilo tek kada je razgovaralo sa gospođom iz Stručne službe. Kod nje je osjetila da je neko sluša, bez pritiska, bez straha. Tada je prvi put ispričala sve.“
	Institut stručnih službi unutar pravosuđa u Crnoj Gori prvi put je uspostavljen Zakonom o postupanju prema maloljetnicima u krivičnom postupku. One su „zamišljene kao novi element multidisciplinarnog sistema pružanja podrške pravosudnim organima u postupcima u kojima se maloljetnici i djeca pojavljuju kao učesnici”[footnoteRef:46]. Čine ih stručnjaci – socijalni radnici, psiholozi, specijalni pedagozi, defektolozi. Stručne službe u višim sudovima pružaju pomoć sudovima s područja svoje teritorijalne nadležnosti, a Stručna služba VDT ima zadatak da pruža stručnu pomoć svim državnim tužilaštvima na teritoriji Crne Gore.  [46:  Vrhovni sud Crne Gore i Vrhovno državno tužilaštvo Crne Gore, 2020, Smjernice za rad stručne službe sa djecom, maloljetnim učiniocima, žrtvama i svjedocima u krivičnom postupku. 
] 

Stručna služba VDT, po nalogu postupajućeg državnog tužioca, priprema dijete (uključujući i djecu žrtve seksualnog nasilja) da dâ svjedočki iskaz, tako što ga informiše o tome šta ga očekuje dalje u postupku, o pravilima i toku postupka, o tome da može da iskaže pitanja, brige, potrebe, očekivanja. Na taj način se smanjuje stres ispitivanja i efekat retraumatizacije, obezbjeđuje kvalitetniji svjedočki iskaz djeteta, a povećava njegovo povjerenje u krivični postupak.
Pored pripreme djeteta za svjedočenje u krivičnom postupku, Stručna služba VDT ima zadatak i da procijeni njegovu sposobnost da svjedoči, te da postupajućem državnom tužiocu uputi preporuke u vezi s načinom saslušanja djeteta koje učestvuje u postupku i primjenom odgovarajućih mjera zaštite u svakom konkretnom slučaju, s ciljem da se radnja saslušanja prilagodi djetetovom uzrastu, zrelosti, sposobnostima, prilikama u kojima živi, traumatskom iskustvu koje je doživjelo itd. U tom kontekstu, važno je da Stručna služba VDT pravovremeno informiše nadležnog državnog tužioca o svim okolnostima, i to: potencijalnim psihološkim teškoćama tokom davanja iskaza, strahovima vezanim za sam čin svjedočenja i dolazak u prostorije tužilaštva ili suda, kao i mogućim spoljnim uticajima kojima je dijete izloženo (direktan ili indirektan kontakt s osumnjičenim ili okrivljenim, pokušaj zastrašivanja, ucjene, emocionalno ili materijalno uslovljavanje, prijetnje i sl.). 
Tako je Stručna služba VDT, u predmetu iz Podgorice i predmetu iz Mojkovca, postupajućem državnom tužiocu, na njegov zahtjev, dostavila nalaz i mišljenje o spremnosti i sposobnosti maloljetnih oštećenih da svjedoče u krivičnom postupku. U daljem tekstu fokusiraćemo se na predmet iz Mojkovca, s obzirom na to da preporuke Stručne službe VDT nijesu uvažene od strane nadležnog suda, naročito u dijelu koji se odnosio na potrebu preduzimanja specifičnih zaštitnih mjera radi sprečavanja retraumatizacije maloljetne oštećene.
Naime, kako je i ranije navedeno (vidi poglavlje: Saslušanje u posebnim uslovima), Stručna služba VDT je na više mjesta preporučila uzimanje izjave maloljetne oštećene „u istinski zaštićujućoj proceduri, na način primjeren potrebama djeteta (u zasebnoj prostoriji, uz pomoć stručnog lica iz Stručne službe, a prisustvo državnog tužioca i drugih učesnika u postupku obezbijediti putem audiovizuelne tehnike). To je važno zbog doživljaja povjerljivosti i sigurnosti, uzrasta djevojčice”[footnoteRef:47]. Međutim, uprkos izričitim preporukama, nadležni sud je odlučio da maloljetna oštećena ipak bude saslušana na glavnom pretresu, i to u uslovima koji nijesu odgovarali preporučenim standardima zaštite. Time je u potpunosti zanemaren stručni nalaz u dijelu koji je ukazivao na potrebu da se njeno svjedočenje realizuje u uslovima maksimalne zaštite, što je za posljedicu imalo da maloljetna oštećena u toku posljednjeg saslušanja na glavnom pretresu odbije da govori. [47:  Izvod iz nalaza i mišljenja Stručne službe VDT.] 

Ovakav pristup suda ne samo da je doveo do potencijalne retraumatizacije maloljetne oštećene, već je i ozbiljno ugrozio kvalitet njenog iskaza i time efikasnost samog postupka. Ignorisanje preporuka stručnjaka koji su angažovani upravo radi zaštite najboljeg interesa djeteta predstavlja odstupanje od propisanih standarda i dobre prakse, te ukazuje na potrebu za dodatnom edukacijom pravosudnih aktera o ulozi i značaju multidisciplinarne saradnje u ovakvim predmetima.
Pored toga, sud je nalaz i mišljenje Stručne službe VDT zanemario i u dijelu procjene sposobnosti maloljetne oštećene da svjedoči. U njemu je više puta jasno potvrđeno da „izgled, ponašanje i komunikacija maloljetne oštećene u potpunosti odgovaraju njenom dječjem uzrastu i uslovima odrastanja. Ne postoje razvojna ograničenja koja bi predstavljala smetnju za davanje svjedočkog iskaza, pa se zaključuje da je ona spremna i sposobna da dâ svjedočki iskaz”[footnoteRef:48]. Međutim, mada je nalaz od strane suda ocijenjen kao realan i objektivan, u presudi se navodi da „svjedoka očevidaca za radnje koje je tužilac predstavio da ih je okrivljeni izvršio na štetu oštećene nije bilo, dok su odbrana okrivljenog i iskaz maloljetne oštećene bili potpuno suprotni, pa je sud poklonio punu vjeru odbrani okrivljenog”[footnoteRef:49], dok iskaz oštećene nije prihvatio.  [48:  Izvod iz nalaza i mišljenja Stručne službe VDT.]  [49:  Izvod iz presude Višeg suda u Bijelom Polju K. br. 57/22 od dana 12. 5. 2023. godine.] 

Ovakvo postupanje suda, koje je i Apelacioni sud Crne Gore, postupajući kao drugostepeni organ u konkretnom slučaju, okarakterisao kao neispravno, ne samo da podriva kredibilitet iskaza djeteta, već i značajno dovodi u pitanje svrhu i efekat angažovanja Stručne službe VDT u postupku. Tačno je da ona nema ulogu vještaka, pa odluka o tome da li će njen nalaz i mišljenje biti prihvaćeni kao dokaz o psihofizičkom stanju i sposobnosti maloljetnog svjedoka ostaje u diskreciji nadležnog državnog tužioca odnosno suda. Međutim, imajući u vidu da su predstavnici Stručne službe VDT kvalifikovani stručnjaci iz oblasti psihologije, socijalnog rada, defektologije i specijalne pedagogije, čije su procjene rezultat višedimenzionalne i neposredne stručne interakcije s djetetom, njihov nalaz i mišljenje predstavljaju relevantan izvor informacija od posebnog značaja za pravilno vođenje postupka. 	
Posebnu pažnju potrebno je posvetiti preporukama koje se odnose na način ispitivanja i nužne zaštitne mjere u cilju prevencije sekundarne viktimizacije i retraumatizacije djeteta. Ignorisanje ovih preporuka ne samo da može dovesti do povrede djetetovih prava, već ima i šire procesne posljedice – uključujući rizik od narušavanja validnosti svjedočenja, smanjenja dokazne vrijednosti iskaza i kompromitovanja pravičnosti samog postupka. U tom smislu, uloga Stručne službe VDT ne može se posmatrati isključivo kao pomoćna, već kao suštinski element osiguranja principa pravičnog suđenja, posebno u predmetima u kojima učestvuju djeca žrtve teških krivičnih djela.
Ipak, treba imati u vidu da su stručne službe još uvijek relativno nov institut unutar pravosudnog sistema Crne Gore. Kao i kod svake druge sistemske inovacije, njihova potpuna integracija zahtijeva vrijeme, dodatnu edukaciju i postupnu izgradnju povjerenja u njihovu ulogu i kapacitete. Kako navodi načelnica Stručne službe VDT, početno se nije razumijevala uloga i korisnost Stručne službe VDT za državnog tužioca i za dijete. Ona se prepoznavala samo u radu s maloljetnim učiniocima krivičnih djela i rijetko angažovala. Ipak, način i kvalitet njenog rada doprinijeli su postepenom porastu zahtjeva državnih tužilaca za njeno uključivanje u postupke, što ukazuje na sve veću prepoznatljivost i valorizaciju njenog doprinosa. Očekivano je da će se takva praksa pozitivno reflektovati i na odnos ostalih aktera unutar pravosuđa, prije svega sudova, te doprinijeti izgradnji većeg institucionalnog povjerenja u rad i stručnost ovog važnog mehanizma zaštite prava djeteta.

[bookmark: _Toc200535607]1.3. Ostali identifikovani izazovi

	Iako prethodna poglavlja detaljno obrađuju ključne segmente institucionalnog odgovora na seksualno nasilje nad djecom, analiza konkretnih predmeta i razgovori sa sagovornicima ukazuju i na niz dodatnih izazova koji mogu negativno uticati na efikasnost zaštite djece žrtava seksualnog nasilja i ostvarivanje njihovih prava. U nastavku dajemo pregled najznačajnijih problema koji su identifikovani tokom istraživanja, s ciljem da se ukaže na mogućnosti za njihovo sistemsko prevazilaženje.

[bookmark: _Toc200535608]1.3.1. Nedovoljna informisanost žrtava i njihovih porodica o pravima i toku postupka

	Lanzarot konvencija propisuje: 
Svaka strana preduzeće sve neophodne zakonodavne ili druge mjere kako bi zaštitila prava i interese žrtava, uključujući tu njihove posebne potrebe u svojstvu svjedoka, u svim fazama istražnog i krivičnog postupka, a posebno tako što će informisati žrtve o njihovim pravima i službama koje im stoje na raspolaganju i, sem u slučaju da ne žele da dobiju takve informacije, o postupku koji će uslijediti kada je riječ o njihovim žalbama, optužbama, opštem napretku u istrazi ili postupku i njihovoj ulozi, kao i o ishodu njihovih predmeta.[footnoteRef:50] [50:  Član 31, stav 1, tačka a Konvencije. ] 

	Uprkos na ovaj način propisanoj obavezi institucija da informišu oštećene i njihove porodice o njihovim pravima i ulozi u postupku, praksa ukazuje na ozbiljan deficit u ovom segmentu zaštite. Posebno zabrinjava činjenica da roditelji djece žrtava često ostaju bez osnovnih informacija o tome šta mogu očekivati od postupka, koja prava imaju i koje službe im stoje na raspolaganju. Roditelji maloljetne oštećene u predmetu iz Mojkovca izjavili su: „Niko nas nikad nije obavještavao o postupku ili našim pravima. Samo ti pošalju poziv, ti dođeš i to je sva filozofija“.
Ovakva praksa svjedoči o raskoraku između pravnih normi i njihove primjene, te može dovesti do osjećaja nesigurnosti, zbunjenosti i isključenosti kod žrtava i njihovih porodica. S obzirom na to da je svrha ovakvih normativnih odredbi upravo u tome da se maloljetnim žrtvama obezbijedi informisanost, učešće i zaštita tokom svih faza postupka, izostanak sistemskog i proaktivnog informisanja može predstavljati oblik institucionalnog propusta koji ugrožava najbolji interes djeteta. U cilju prevazilaženja ovakvih slabosti, moguće rješenje može biti uspostavljanje jasnijih i pristupačnijih mehanizama informisanja, kao što su imenovanje kontakt osoba u relevantnim institucijama, izrada pisanih vodiča prilagođenih djeci i roditeljima i sl. 

[bookmark: _Toc200535609]1.3.2. Izostanak institucionalnog praćenja povratnika u zajednici

	U predmetu iz Podgorice utvrđeno je da je učinilac dva puta ranije osuđivan za krivična djela protiv polnih sloboda. Presudom Osnovnog suda u Kotoru osuđen je na kaznu zatvora u trajanju od tri mjeseca zbog izvršenja krivičnog djela iz člana 208, stav 1 KZ CG – nedozvoljene polne radnje, dok je presudom Osnovnog suda Sokolac – Odjeljenje Istočno Sarajevo, oglašen krivim za krivično djelo rodoskrnavljenje[footnoteRef:51] iz člana 193, stav 4 Krivičnog zakonika Republike Srpske[footnoteRef:52] i takođe osuđen na tri mjeseca zatvora. [51:  Prema Krivičnom zakoniku Republike Srpske, izvršenje krivičnog djela rodoskrnavljenje podrazumijeva obljubu sa srodnikom po krvi u pravoj liniji ili s bratom, odnosno sestrom, a kažnjivo je kaznom zatvora od jedne do pet godina.]  [52:  Krivični zakonik Republike Srpske („Sl. glasnik RS“, br. 64/2017, 104/2018 - odluka US, 15/2021, 89/2021, 73/2023, „Sl. glasnik BiH“, br. 9/2024 - odluka US BiH, „Sl. glasnik RS“ 105/2024 - odluka US, 19/2025, „Sl. glasnik BiH“, br. 14/2025 - odluka US BiH i „Sl. glasnik RS“, br. 31/2025). Dostupan na:
https://www.paragraf.ba/propisi/republika-srpska/krivicni-zakon-republike-srpske.html. ] 

Ova činjenica ukazuje na značaj pitanja institucionalnog praćenja povratnika u zajednici, naročito onih koji su ranije osuđivani za krivična djela protiv polne slobode. Iako je u avgustu 2024. godine, u skladu s članom 123a KZ CG, u Crnoj Gori pušten u rad Registar za lica osuđena za krivična djela protiv polne slobode učinjena na štetu maloljetnika, ostaje da se vidi u kojoj mjeri će njegovo funkcionisanje u praksi omogućiti blagovremeno, precizno i odgovorno informisanje nadležnih institucija o prisustvu visokorizičnih lica u zajednici.
S obzirom na to da sama evidencija, iako važna, ne garantuje sistemski odgovor, neophodno je paralelno s primjenom Registra razvijati i druge mehanizme za međusektorsku razmjenu informacija i koordinisano djelovanje institucija kao što su tužilaštva, sudovi, centri za socijalni rad, škole i policija. Pravovremeno prepoznavanje i praćenje faktora rizika, kroz strukturiranu komunikaciju između institucija, predstavlja jedan od ključnih preduslova za prevenciju povrata i djelotvornu zaštitu potencijalnih žrtava.

[bookmark: _Toc200535610]1.3.3. Pokušaj diskreditacije žrtve i njene porodice u toku postupka

	Jedan od posebno zabrinjavajućih obrazaca postupanja u postupcima koji se odnose na seksualno nasilje nad djecom jeste pokušaj diskreditacije same žrtve i članova njene porodice, kroz tvrdnje, insinuacije i paušalne karakterizacije koje se pojavljuju u izjavama odbrane, ali i ‒ što je posebno problematično ‒ u obrazloženju sudskih odluka.
U predmetu iz Mojkovca, punomoćnik oštećene, u žalbi na drugu presudu prvostepenog suda, donesenu u ponovljenom postupku odlučivanja, ukazao je na to da se u presudi čak pet puta navodi tvrdnja da je majka oštećene, dok je bila maloljetna, lažno prijavila da je bila silovana, jer je navodno tražila novac koji joj učinilac nije želio dati. Iako se ovakva tvrdnja ni na koji način ne odnosi na samu žrtvu, ona u kontekstu predmeta stvara narativ koji sugeriše moralnu upitnost porodice žrtve i time potencijalno dovodi u pitanje vjerodostojnost kazivanja same djevojčice, implicirajući da je mogla biti instruisana ili motivisana da lažno prijavi krivično djelo.
Punomoćnik oštećene ovu praksu opisuje kao tendencioznu i malicioznu konstrukciju, kojom se pokušava prenijeti poruka da „iver ne pada daleko od klade“, odnosno da je djevojčica sama, ili pod uticajem majke, iznijela neistinu o pretrpljenom seksualnom nasilju. Pored toga, u spornoj presudi se navodi i da su od strane okrivljenog, njegove supruge i sina upućivane tvrdnje o navodnoj nasilnoj prirodi oca maloljetne oštećene – takođe bez bilo kakvih dokaza koje bi sud potvrdio ili valorizovao. Ipak, ove tvrdnje su više puta istaknute u obrazloženju presude.  
Ovakvo postupanje predstavlja ozbiljno kršenje načela zabrane sekundarne viktimizacije i standarda propisanih nacionalnim i međunarodnim aktima, koji zahtijevaju da se maloljetnim žrtvama obezbijedi postupanje s dužnim poštovanjem njihovog dostojanstva i integriteta. Pokušaji moralne diskreditacije roditelja, koji za cilj imaju dovođenje u sumnju povodom istinitosti iskaza djeteta, predstavljaju neprihvatljivu praksu, koja može imati ozbiljne posljedice po mentalno zdravlje žrtve, tok postupka i ukupno povjerenje u pravosuđe.
U tom smislu, važno je da svi akteri u pravosudnom sistemu – sudije, tužioci, branioci i drugi – budu posebno senzibilisani za štetne efekte ovakvih narativa, te da se prepoznaju i sankcionišu svi oblici verbalnog, procesnog ili simboličkog nasilja nad žrtvom kroz pokušaje diskreditacije njenog porodičnog okruženja. Djelotvorna zaštita djeteta podrazumijeva ne samo fizičku već i emocionalnu i proceduralnu sigurnost tokom cijelog postupka.
Takav zaključak dodatno ilustruje predmet iz Cetinja, poznat kao „sa 15 na 8 godina zatvora”, u kojem je Apelacioni sud preinačio prvostepenu presudu Višeg suda u Podgorici kojom je učinilac bio osuđen na 15 godina zatvora za višestruko silovanje petnaestogodišnje djevojčice, i izrekao mu kaznu od svega 8 godina zatvora. Ovakvo ublažavanje kazne za posebno teške oblike seksualnog nasilja nad djecom, bez postojanja okolnosti koje bi to objektivno opravdale, može se smatrati još jednim oblikom institucionalne neosjetljivosti i posredne diskreditacije žrtve i njenog doživljaja nasilja.
Na kraju, posebno zabrinjava i praksa na koju su ukazali iz centara za socijalni rad – da se prilikom odmjeravanja kazne za seksualno nasilje nad djecom kao olakšavajuća okolnost nerijetko uzima činjenica da je učinilac „porodičan čovjek“. Ovakvo obrazloženje ne samo da relativizuje ozbiljnost krivičnog djela, već i dodatno doprinosi narativima koji umanjuju značaj traume koju dijete preživljava, šaljući poruku da određeni društveni status ili porodična uloga mogu poslužiti kao opravdanje za nasilje. Time se na indirektan, ali snažan način dodatno dovodi u pitanje kredibilitet žrtve i opravdanost njene prijave, što predstavlja još jedan vid institucionalne diskreditacije, koja je nespojiva s principima zaštite prava djeteta.

[bookmark: _Toc200535611]2. Uloga i postupanje centara za socijalni rad

	Centar za socijalni rad predstavlja osnovnu ustanovu socijalne i dječje zaštite u Crnoj Gori, kojoj su povjerena javna ovlašćenja u oblasti socijalne i dječje zaštite, koja centar obavlja u direktnom radu s korisnicima: djecom i porodicama, odraslim i starim licima[footnoteRef:53]. Socijalna i dječja zaštita je djelatnost kojom se obezbjeđuju i ostvaruju mjere i programi namijenjeni pojedincu i porodici s nepovoljnim ličnim ili porodičnim okolnostima, koji uključuju prevenciju, pomoć u zadovoljavanju osnovnih životnih potreba i podršku[footnoteRef:54]. [53:  UNICEF, 2019, Analiza rada centara za socijalni rad u Crnoj Gori. Dostupna na:
 https://www.zsdzcg.me/sites/zsdzcg.me/files/2024-02/analiza_rada_centara_za_socijalni_rad_21.03.09.pdf. ]  [54:  Član 2 Zakona o socijalnoj i dječjoj zaštiti („Službeni list Crne Gore“, br. 027/13 od 11. 6. 2013, 001/15 od 5. 1. 2015, 042/15 od 29. 7. 2015, 047/15 od 18. 8. 2015, 056/16 od 23. 8. 2016, 066/16 od 20. 10. 2016, 001/17 od 9. 1. 2017, 031/17 od 12. 5. 2017, 042/17 od 30. 6. 2017, 050/17 od 31. 7. 2017, 059/21 od 4. 6. 2021, 145/21 od 31. 12. 2021, 145/21 od 31. 12. 2021, 003/23 od 10. 1. 2023, 048/24 od 24. 5. 2024, 084/24 od 6. 9. 2024, 033/25 od 28. 3. 2025). 
Dostupan na: https://www.sluzbenilist.me/propisi/A59F86F8-0A40-46FC-9E5E-B7F6EFDB3101. ] 

	U predmetima koji se odnose na seksualno nasilje nad djecom centri za socijalni rad preuzimaju složenu i osjetljivu zaštitnu ulogu, koja podrazumijeva međuinstitucionalnu saradnju. Prema kazivanju sagovornice iz Centra za socijalni rad za Glavni grad Podgorica, ona zavisi od toga da li su učinioci članovi porodice ili nijesu. Ona je objasnila:
 	Ukoliko se radi o predmetima u kojima učinilac nije član porodice, naša služba pruža podršku djetetu i roditeljima, vrši procjenu trenutne situacije, te ih upućuje na dostupne resurse zajednice. Planom usluga pruža se savjetodavna podrška porodici, a u postupcima učestvujemo po zahtjevu nadležnog organa koji vodi postupak. Kada su učinioci članovi porodice, naša služba se uključuje ili kada nas o tome neko obavijesti, pa ulazimo u postupak procjene, opservacije i izmještanja djeteta, ili je porodica već bila u radu, pa se dalje radnje preduzimaju u skladu s procjenom.
Iz Centra za socijalni rad za Prijestonicu Cetinje dodaju da centar za socijalni rad u slučajevima seksualnog nasilja nad maloljetnim licima „vrši procjenu rizika i pruža uslugu psihosocijalne podrške onda kada to nalažu interesi maloljetnog lica i njegove porodice, te postupa po nalogu i pozivu policije, tužilaštva i suda”[footnoteRef:55]. Primjera radi, postupajući državni tužilac može, kada ocijeni da je neophodno, pozvati predstavnika/predstavnicu nadležnog centra za socijalni rad da prisustvuje saslušanju maloljetnog oštećenog lica, koje obavlja lice iz Stručne službe VDT, u skladu s njegovim zahtjevima i instrukcijama. Takođe, u nalazu i mišljenju Stručne službe VDT često se daju preporuke za razmjenu informacija s nadležnim centrom za socijalni rad, na način da mu se dostavi nalaz i mišljenje, a sve kako bi, shodno svojim ovlašćenjima, započeo ili intenzivirao rad s djetetom i porodicom, uputio dijete i porodicu u sistem zdravstva na tretman traume, pratio da tretman ima kontinuitet i dr.  [55:  Izvod iz dopisa Centra za socijalni rad za Prijestonicu Cetinje br. 015-01-128/25-1022/1, koji je dana 30. 5. 2025. godine upućen Udruženju Roditelji kao odgovor na poziv za doprinos izradi ove studije.] 

Primjera radi, u dva od tri predmeta obuhvaćena ovom studijom, u nalazu i mišljenju Stručne službe VDT navodi se:
Imajući u vidu potrebe oštećene za sigurnim, zaštićenim i stimulativnim porodičnim okruženjem, preporučljiv je dalji nadzor i pružanje pomoći od strane CSR Podgorica, kao i savjetodavni psihološki razgovor u cilju prevladavanja traumatskih iskustava.[footnoteRef:56] [56:  Izvod iz nalaza i mišljenja Stručne službe VDT u predmetu iz Podgorice. ] 

Preporučljivo je nalaz i mišljenje Stručne službe dostaviti nadležnom centru za socijalni rad. S tim u vezi, važno je obezbjeđivanje upućivanja djeteta i roditelja na kontinuirani tretman u okviru zdravstvenog sistema, kako bi djevojčica iskazala i uz stručnu pomoć obradila doživljena neprijatna iskustva, integrisala traumu.[footnoteRef:57] [57:  Izvod iz nalaza i mišljenja Stručne službe VDT u predmetu iz Mojkovca. ] 

Kada je u pitanju uloga centara za socijalni rad u oblasti pružanja psihosocijalne podrške djeci žrtvama seksualnog nasilja i njihovim porodicama, praksa ukazuje na to da su potrebna određena unapređenja. S tim su saglasni u instituciji Zaštitnika ljudskih prava i sloboda Crne Gore, a na to je ukazala i majka maloljetne oštećene u predmetu iz Mojkovca, koja je navela da je, za tri godine trajanja postupka, nadležni centar za socijalni rad kontaktirao s njima samo jednom putem telefona, kada su jedino upitani kako su. Ipak, bez namjere da se ulazi u okolnosti konkretnog slučaja, a u cilju konstruktivnog pristupa, smatramo važnim postaviti pitanje: šta je potrebno unaprijediti kako bi psihosocijalna podrška maloljetnoj žrtvi i njenoj porodici bila pružena kontinuirano, kvalitetno i u najboljem interesu djeteta?
Predstavnica Centra za socijalni rad za Glavni grad Podgorica smatra da ključni problem leži u preopterećenosti kapaciteta centara za socijalni rad i navodi da voditelj slučaja ima preko 100 porodica u radu, što utiče na kvalitet rada i lično zadovoljstvo postignutim rezultatima. I u instituciji Zaštitnika ljudskih prava i sloboda Crne Gore nedovoljan broj stručnjaka koji bi maloljetnim žrtvama i njihovim porodicama pružili potrebnu psihosocijalnu podršku smatraju značajnom preprekom, koju je potrebno prevazići. 
Pored preopterećenosti centara za socijalni rad, dodatni izazov u ostvarivanju kontinuirane psihosocijalne podrške predstavlja i nedostatak pravovremene razmjene informacija između institucija, naročito između centara za socijalni rad i pravosudnih organa. S tim u vezi, sagovornica iz Centra za socijalni rad za Glavni grad Podgorica ističe: „Naša služba se ne obavještava redovno o toku postupaka, izrečenim mjerama… U konkretnom predmetu koji sada vodim dobila sam samo početno obavještenje o krivičnom postupku. Sve ostale informacije dobijam od porodice.“
Osim navedenog, dodatni razlog koji može uticati na ograničen domet psihosocijalne podrške jeste izostanak standardizovanih protokola za praćenje maloljetnih žrtava seksualnog nasilja kroz sve faze postupka, na šta ukazuju iz Centra za socijalni rad za Prijestonicu Cetinje:
U želji da damo doprinos Vašem istraživanju, smatramo da je važno istaći da u Crnoj Gori ne postoji izrađen Protokol o postupanju, prevenciji i zaštiti od silovanja, kao što imamo Protokol o postupanju, prevenciji i zaštiti od nasilja nad ženama i nasilja u porodici. Smatramo da bi izradom ovakvog dokumenta u značajnoj mjeri bila unaprijeđena sistemska podrška žrtvama silovanja, te se poboljšao multisektorski odgovor na ovako značajan problem, koji ima dalekosežne posljedice ne samo po žrtve i njihove porodice, već cjelokupno društvo i buduće generacije. 
Takođe, uzrok možemo tražiti i u nedovoljnoj specijalizaciji stručnog kadra za rad u slučajevima seksualnog nasilja, nedostatku mobilnih timova i mogućnosti rada na terenu u udaljenim sredinama, što dodatno smanjuje dostupnost usluge porodicama koje žive van većih urbanih centara.
Uzimajući u obzir sve navedeno, nameće se zaključak da je za obezbjeđenje efikasnog, sveobuhvatnog i djetetu prilagođenog odgovora neophodno sistemski ojačati kapacitete centara za socijalni rad, uključujući povećanje broja stručnih lica različitih profila, koji su osposobljeni za rad s djecom žrtvama seksualnog nasilja, obezbijediti kontinuirane stručne edukacije zaposlenih, unaprijediti međuinstitucionalnu razmjenu informacija, te izraditi nacionalni protokol o postupanju u slučajevima seksualnog nasilja nad maloljetnim licima. Samo kroz integrisan, koordinisan i stručan pristup moguće je osigurati da svako dijete koje je preživjelo seksualno nasilje, kao i njegova porodica, dobiju pravovremenu i kontinuiranu podršku, koja je u skladu s njihovim pravima i potrebama.



[bookmark: _Toc200535612]IV PREPORUKE ZA UNAPREĐENJE

	Polazeći od analize tri konkretna slučaja seksualnog nasilja nad djecom, te imajući u vidu sugestije dobijene tokom razgovora s predstavnicima i predstavnicama relevantnih institucija, identifikovan je niz sistemskih nedostataka i izazova koji negativno utiču na efikasnost i usklađenost institucionalnog odgovora sa zakonskim i međunarodnim standardima zaštite djece žrtava seksualnog nasilja. U cilju prevazilaženja uočenih problema, unapređenja zaštitnih mehanizama i osiguranja djelotvorne, kontinuirane i djetetu prilagođene podrške, u nastavku su date preporuke koje mogu poslužiti kao osnova za dalji rad nadležnih institucija, zakonodavaca i donosilaca javnih politika:
1. Ograničiti broj saslušanja maloljetnog oštećenog lica na jedno – sveobuhvatno i u procesno valjanim uslovima, uz prisustvo stručnog lica i korišćenje audio-vizuelne tehnike;

2. Obavezno poštovati načelo hitnosti i razumnog trajanja sudskog postupka u slučajevima seksualnog nasilja nad djecom, kako bi se spriječila dodatna traumatizacija žrtve i osigurala blagovremena zaštita njenih prava i interesa;

3. Obezbijediti specijalizovanu i kontinuiranu obuku za sve aktere koji dolaze u kontakt s djecom žrtvama seksualnog nasilja, uključujući policiju, tužilaštvo, sudove, centre za socijalni rad, zdravstvene i obrazovne ustanove, s ciljem da svi posjeduju približno stručno znanje, vještine, senzibilitet i kulturu zaštite prava oštećenih;

4. Unaprijediti sistem informisanja žrtava i njihovih porodica o pravima, toku postupka i dostupnim uslugama kroz izradu prilagođenih vodiča, imenovanje kontakt osoba i obavezno pružanje informacija u razumljivom obliku, u skladu s odredbama Lanzarot konvencije;

5. Standardizovati multidisciplinarne protokole za rad s maloljetnim žrtvama različitih oblika seksualnog nasilja, uključujući komunikaciju između institucija, koordinaciju u pružanju psihosocijalne podrške i jasno razgraničene nadležnosti u cilju izbjegavanja institucionalnih praznina;

6. Posebno osigurati da slučajevi seksualnog nasilja nad djecom budu prioritet u radu centara za socijalni rad, s obzirom na njihovu složenost, dugotrajne posljedice po dijete i potrebu za hitnim, koordinisanim i stručnim postupanjem;

7. Jačati kapacitete centara za socijalni rad, uključujući povećanje broja stručnog kadra, kako bi se, rasterećenjem voditelja slučaja, omogućila kontinuirana i kvalitetna podrška djeci žrtvama seksualnog nasilja i njihovim porodicama;

8. Jačati ulogu stručnih službi u sudskim postupcima, kroz njihovo još snažnije institucionalno prepoznavanje kao važnih aktera u pružanju podrške maloljetnoj žrtvi i stručne pomoći pravosudnim organima; podsticati sudije da se u većoj mjeri oslanjaju na nalaze i mišljenja stručnih službi prilikom odlučivanja, kako bi se osiguralo postupanje u najboljem interesu djeteta i unaprijedio kvalitet sudske zaštite;

9. Unaprijediti međuinstitucionalnu razmjenu informacija u predmetima seksualnog nasilja nad djecom, kroz formalizovane kanale i jasno definisane obaveze izvještavanja između policije, tužilaštava, sudova, centara za socijalni rad i drugih relevantnih aktera, kako bi se obezbijedila blagovremena i koordinisana reakcija sistema;

10. Promovisati kulturu zaštite dostojanstva djeteta žrtve seksualnog nasilja kroz zabranu pokušaja njegove diskreditacije ili diskreditacije njegove porodice tokom postupka;

11. Obezbijediti punu funkcionalnost i primjenu Registra za lica osuđena za krivična djela protiv polne slobode učinjena na štetu maloljetnika, uz uspostavljanje mehanizama koji omogućavaju pravovremeno informisanje škola, centara za socijalni rad i drugih relevantnih institucija o prisustvu povratnika u zajednici, radi efikasnog preventivnog djelovanja i procjene rizika;

12. Uspostaviti sistematski nadzor i praćenje kvaliteta institucionalnog odgovora na seksualno nasilje nad djecom, uključujući evaluaciju postupanja sudova, tužilaštava i centara za socijalni rad u ovim predmetima, u cilju kontinuiranog unapređenja prakse;

13. Promovisati međunarodnu razmjenu znanja i dobre prakse, uz aktivno učešće stručnjaka i stručnjakinja iz Crne Gore u regionalnim i evropskim inicijativama koje se bave zaštitom djece od seksualnog nasilja;

14. Obezbijediti dostupnost besplatne psihosocijalne podrške djeci žrtvama seksualnog nasilja i njihovim porodicama u svim opštinama, kako bi pravo na pomoć bilo ravnomjerno ostvarivo, bez obzira na mjesto prebivališta.








[bookmark: _Toc200535613]ZAKLJUČAK

Seksualno nasilje nad djecom predstavlja ozbiljno kršenje osnovnih ljudskih prava, uključujući pravo na zaštitu od svakog oblika nasilja, pravo na fizički i psihički integritet, kao i pravo na život bez zlostavljanja i zanemarivanja. U domaćem pravnom okviru brojni propisi postavljaju normativne temelje zaštite djece u ovim osjetljivim predmetima. Međutim, ova studija ukazuje na ozbiljan raskorak između zakonskih garancija i njihove praktične primjene.
Analiza tri konkretna slučaja seksualnog nasilja nad maloljetnim licima u Crnoj Gori otkriva niz sistemskih izazova u institucionalnom odgovoru. Iako ima primjera pozitivne prakse, i dalje su česti zabrinjavajući nedostaci – nedosljedna primjena zakonom propisanih zaštitnih mjera, poput saslušanja djece žrtava u posebnim uslovima i drugih mjera zaštite od sekundarne viktimizacije, te nedovoljna informisanost žrtava i njihovih porodica o pravima i toku postupka. Psihosocijalna podrška se nerijetko pruža sporadično i u ograničenom obimu, a uočen je i nedostatak standardizovanih međuinstitucionalnih protokola, kao i nedovoljna koordinacija između ključnih aktera. Sve navedeno ukazuje na potrebu za jačanjem institucionalne odgovornosti, međusektorske saradnje i primjene pristupa koji je u potpunosti usmjeren na zaštitu prava i interesa djeteta.
Uprkos navedenim slabostima, izložena praksa pokazuje da postoje stručni kapaciteti i institucionalne pretpostavke koje, ako se dodatno osnaže i umreže, mogu poslužiti kao temelj za uspostavljanje odgovornijeg, osjetljivijeg i funkcionalnijeg sistema zaštite djece žrtava seksualnog nasilja. U cilju jačanja institucionalnog integriteta i pune primjene međunarodnih i nacionalnih standarda, preporuke iz ove studije pozivaju na sveobuhvatnu reformu prakse, uz poseban fokus na obaveznoj edukaciji svih aktera, jačanju resursa, standardizaciji postupanja i proaktivnoj komunikaciji sa žrtvama i njihovim porodicama. Samo sistem u kojem dijete ima osiguranu pravnu zaštitu, adekvatnu podršku i povjerenje u institucije može ispuniti svoju obavezu da djeluje u najboljem interesu djeteta i osigura stvarnu pravdu.

